Document ID: 32010R0791

REGOLAMENT TAL-KUMMISSJONI (UE) Nru 791/2010
tas-6 ta’ Settembru 2010
li jemenda r-Regolament (KE) Nru 474/2006 li jistabbilixxi l-lista Komunitarja ta’ kumpaniji tal-ajru [trasporaturi bl-ajru] li huma soġġetti għal projbizzjoni fuq l-operat fil-Komunità
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-funzjonament tal-Unjoni Ewropea,
Wara li kkunsidrat ir-Regolament (KE) Nru 2111/2005 tal-Parlament Ewropew u tal-Kunsill tal-14 ta’ Diċembru 2005 dwar l-istabbiliment ta’ lista Komunitarja ta’ kumpanniji tal-ajru [trasportaturi bl-ajru] li huma suġġetti għal projbizzjoni ta’ operar fil-Komunità u li jinforma lill-passiġġieri tat-trasport bl-ajru dwar l-identità tal-kumpannija tal-ajru [tat-trasportatur bl-ajru] li topera, u li tħassar l-Artikolu 9 tad-Direttiva 2004/36/KE (1), u b’mod partikolari l-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 474/2006 (2) tat-22 ta’ Marzu 2006 li jistabbilixxi l-lista Komunitarja ta’ kumpaniji tal-ajru [trasportaturi bl-ajru] li huma soġġetti għal projbizzjoni fuq l-operat fil-Komunità skont il-Kapitolu II tar-Regolament (KE) Nru 2111/2005 tal-Parlament Ewropew u tal-Kunsill (3).
(2)
Skont l-Artikolu 6(1) tar-Regolament (KE) Nru 2111/2005, żewġ Stati Membri adottaw miżuri eċċezzjonali li jimponu projbizzjoni immedjata fuq l-operat fir-rigward tat-territorju tagħhom sabiex jirreaġixxu għal problemi imprevisti ta’ sikurezza.
(3)
Skont l-Artikolu 6(3) tar-Regolament (KE) Nru 2111/2005 u l-Artikolu 2 tar-Regolament tal-Kummissjoni (KE) Nru 473/2006 (4) tat-22 ta’ Marzu 2006 li jistipula r-regoli implimentattivi għal-lista Komunitarja ta’ trasportaturi bl-ajru li huma suġġetti għal projbizzjoni fuq l-operat fi ħdan il-Komunità kif imsemmi fil-Kapitolu II tar-Regolament (KE) Nru 2111/2005, iż-żewġ Stati Membri talbu li l-lista tat-trasportaturi li huma suġġetti għal projbizzjoni fuq l-operat fi ħdan l-Unjoni Ewropea tiġi aġġornata.
(4)
Huwa evidenti li t-tkomplija tal-operat ta’ dawn it-trasportaturi x’aktarx li tikkostitwixxi riskju serju għas-sikurezza, u li tali riskju ma ġiex solvut totalment permezz tal-miżuri urġenti li ħadu ż-żewġ Stati Membri konċernati.
(5)
Il-Kummissjoni infurmat lit-trasportaturi bl-ajru konċernati u indikatilhom il-fatti u l-kunsiderazzjonijiet essenzjali li jiffurmaw il-bażi għal deċiżjoni li timponi fuqhom projbizzjoni fuq l-operat fl-Unjoni Ewropea.
(6)
Peress li biex tissolva din is-sitwazzjoni huma neċessarji miżuri urġenti, skont l-Artikolu 4(3) tar-Regolament (KE) Nru 473/2006, il-Kummissjoni mhix meħtieġa tkun konformi mad-dispożizzjonijiet tal-Artikolu 4(1) tal-istess Regolament. Madankollu l-Kummissjoni tat opportunità lit-trasportaturi bl-ajru konċernati li jikkonsultaw id-dokumenti provduti mill-Istati Membri, sabiex iressqu kummenti bil-miktub u jagħmlu preżentazzjoni orali quddiem il-Kummissjoni u l-membri tal-Kumitat tas-Sikurezza tal-Ajru.
(7)
L-awtorità kompetenti responsabbli għas-superviżjoni regolatorja tat-trasportaturi bl-ajru konċernati ġiet ikkonsultata mill-Kummissjoni kif ukoll minn uħud mill-Istati Membri.
(8)
Ir-Regolament (KE) Nru 474/2006 għandu għalhekk jiġi emendat skont dan.
Meridian Airways
(9)
Teżisti evidenza verifikata ta’ nuqqasijiet serji fis-sikurezza min-naħa ta’ Meridian Airways, iċċertifikat fir-Repubblika tal-Gana. Dawn in-nuqqasijiet ġew identifikati mill-Belġju, Franza, il-Ġermanja, il-Pajjiżi l-Baxxi u mir-Renju Unit waqt spezzjonijiet fir-rampa mwettqa taħt il-programm SAFA (5).
(10)
Waqt laqgħa mal-Kummissjoni, fid-9 ta’ Ġunju 2010, li għaliha attendew anki l-awtoritajiet kompetenti tal-Gana flimkien mal-awtoritajiet kompetenti tal-Belġju u tar-Renju Unit, it-trasportatur bl-ajru ressaq Pjan ta’ Azzjoni Korrettiva maħsub sabiex jindirizza n-nuqqasijiet fis-sikurezza.
(11)
Ir-Renju Unit u l-Belġju kkomunikaw lill-Kummissjoni li, fit-23 ta’ Lulju 2010 u fis-27 ta’ Lulju 2010 rispettivament, huma kienu adottaw projbizzjoni immedjata fuq l-operat fuq il-flotta kollha ta’ Meridian Airways fejn ġew ikkunsidrati l-kriterji komuni, fil-qafas tal-Artikolu 6(1) tar-Regolament (KE) Nru 2111/2005.
(12)
Barra minn hekk, il-Belġju u r-Renju Unit, fid-29 ta’ Lulju 2010, ressqu quddiem il-Kummissjoni talba sabiex tiġi aġġornata l-lista Komunitarja skont l-Artikolu 4(2) tar-Regolament (KE) Nru 2111/2005, u kif inhu preskritt mill-Artikolu 6 tar-Regolament (KE) Nru 473/2006, sabiex tiġi imposta projbizzjoni fuq l-operat lejn l-Unjoni Ewropea fuq il-flotta kollha ta’ Meridian Airways.
(13)
Meridian Airways wera nuqqas ta’ ħila li jindirizza n-nuqqasijiet fis-sikurezza b’risposta għat-talbiet tal-Belġju, kif urew in-nuqqasijiet persistenti fis-sikurezza. L-ispezzjonijiet fir-rampa fir-Renju Unit f’Lulju 2010 identifikaw għadd ta’ kwistjonijiet li jikkonċernaw l-ajrunavigabbiltà tal-inġenji tal-ajru ta’ Meridian li qajmu wkoll tħassib dwar il-kontroll u l-ġestjoni tal-istandards tas-sikurezza tal-operat tat-titjir fil-Meridian Airways. Dawn l-ispezzjonijiet irriflettew xejra simili ta’ spezzjonijiet fir-rampa negattivi li twettqu matul l-aħħar sena minn Stati Membri oħrajn li kienu jindikaw kwistjonijiet sistemiċi sinifikanti fis-sikurezza fi ħdan it-trasportatur bl-ajru.
(14)
L-awtoritajiet kompetenti tar-Repubblika tal-Gana, filwaqt li kienu lesti li jikkooperaw mal-Istati Membri sabiex jiġu indirizzati n-nuqqasijiet identifikati, ma indirizzawx b’mod adegwat is-sejbiet ewlenin tas-sikurezza li rriżultaw mill-ispezzjonijiet tas-SAFA, kif urew in-nuqqasijiet persistenti fis-sikurezza. Madankollu, wara notifika mill-Kummissjoni dwar it-tħassib tagħha rigward l-istandards tas-sikurezza tat-trasportatur, fid-29 ta’ Lulju 2010 l-awtoritajiet kompetenti tal-Gana ssospendew iċ-Ċertifikat ta’ Operatur tal-Ajru ta’ Meridian Airways.
(15)
Meridian Airways instemgħu mis-servizzi tal-Kummissjoni u mill-awtoritajiet kompetenti tal-Belġju, tal-Ġermanja u tar-Renju Unit fit-12 ta’ Awwissu 2010. Dawn il-konsultazzjonijiet ma pprovdewx soluzzjonijiet sodisfaċenti sabiex jiġu indirizzati n-nuqqasijiet identifikati fis-sikurezza f'perjodu qasir ta’ żmien. L-awtoritajiet kompetenti tar-Repubblika tal-Gana ma aċċettawx li jattendu għal-laqgħa.
(16)
Il-Kummissjoni qed tieħu nota tal-impenn tat-trasportatur sabiex ikompli bil-pjan ta’ azzjoni korrettiva tiegħu. Il-progress li għamel it-trasportatur bl-implimentazzjoni tal-pjan ta’ azzjoni korrettiva flimkien ma’ kwalunkwe żvilupp ieħor għandhom jiġu eżaminat fil-laqgħa li jmiss tal-Kumitat tas-Sikurezza tal-Ajru.
(17)
Abbażi tal-kriterji komuni, huwa vvalutat li Meridian Airways ma jilħaqx l-istandards rilevanti tas-sikurezza. It-trasportatur bl-ajru għandu jiġi suġġett għal projbizzjoni fuq l-operat kollu tiegħu u għandu jiġi inkluż fl-Anness A.
Airlift International (GH) Ltd
(18)
Teżisti evidenza verifikata ta’ nuqqasijiet serji fis-sikurezza min-naħa ta’ Airlift International (GH) Ltd, iċċertifikat fir-Repubblika tal-Gana. Dawn in-nuqqasijiet ġew identifikati mir-Renju Unit waqt spezzjoni fir-rampa li twettqet taħt il-programm SAFA (6).
(19)
L-awtoritajiet kompetenti tar-Renju Unit ikkomunikaw lill-Kummissjoni li fid-29 ta’ Lulju 2010 kienu adottaw projbizzjoni immedjata fuq l-operat tal-flotta kollha ta’ Airlift International (GH) Ltd, minħabba l-għadd ta’ sejbiet serji u kbar osservati waqt l-ispezzjoni fir-rampa kif ukoll in-nuqqas ta’ osservanza min-naħa tal-ekwipaġġ tal-limiti applikabbli għall-ħinijiet tat-tijiriet.
(20)
Barra minn hekk, ir-Renju Unit, fid-29 ta’ Lulju 2010, ressaq quddiem il-Kummissjoni talba sabiex tiġi aġġornata l-lista Komunitarja skont l-Artikolu 4(2) tar-Regolament (KE) Nru 2111/2005, u kif preskritt mill-Artikolu 6 tar-Regolament (KE) Nru 473/2006, sabiex tiġi imposta projbizzjoni fuq l-operat lejn l-Unjoni Ewropea fuq il-flotta kollha ta’ Airlift International (GH) Ltd.
(21)
Abbażi tat-talba tar-Renju Unit, il-Kummissjoni kkonsultat lit-trasportatur bl-ajru u lill-awtoritajiet kompetenti inkarigati mis-superviżjoni tiegħu. Dawn il-konsultazzjonijiet ma pprovdewx żgurar li n-nuqqasijiet identifikati fis-sikurezza tneħħew u li kien ġie implimentat pjan ta’ azzjoni adegwat sabiex ma jitħallewx jerġgħu jseħħu.
(22)
Airlift International (GH) Ltd u l-awtoritajiet kompetenti tal-Gana nstemgħu mis-servizzi tal-Kummissjoni u mill-awtoritajiet kompetenti tal-Ġermanja u tar-Renju Unit fit-18 ta’ Awwissu 2010. It-trasportatur bl-ajru pprovda dokumenti li juru li kellu permess li jopera erba’ inġenji tal-ajru tat-tip DC8-63F (marki tar-reġistrazzjoni 9G-FAB, 9G-TOP, 9G-RAC, 9G-SIM) imma li 9G-FAB u 9G-SIM kienu magħluqa f’maħżen. It-trasportatur bl-ajru spjega l-proċessi tas-sikurezza li għandu fis-seħħ iżda ma setax jagħti spjegazzjoni ċara għalfejn l-inġenju tal-ajru 9G-RAC, li nħareġ mill-imħażen biex jopera titjira lejn ir-Renju Unit, kien falla milli jilħaq l-istandards internazzjonali. It-trasportatur bl-ajru għarraf li dan l-aħħar kien tejjeb l-arranġamenti għall-ġestjoni tal-kwalità u tas-sikurezza tiegħu u li attwalment kien għaddej b’eżami tal-proċessi ta’ ġestjoni tas-sikurezza tiegħu.
(23)
Filwaqt li jiġu kkunsidrati l-azzjonijiet li ħa t-trasportatur bl-ajru s’issa, u abbażi tal-kriterji komuni, huwa vvalutat li Airlift International (GH) Ltd għandu jiġi inkluż fl-Anness B sabiex ikunu permessi biss operati bl-inġenju tal-ajru bir-reġistrazzjoni 9G-TOP. Il-Kummissjoni se tirrivedi s-sitwazzjoni waqt il-laqgħa li jmiss tal-Kumitat tas-Sikurezza tal-Ajru.
ADOTTAT DAN IR-REGOLAMENT:
Artikolu 1
Ir-Regolament (KE) Nru 474/2006 għandu jiġi emendat kif ġej:
1.
L-Anness A għandu jinbidel bit-test imniżżel fl-Anness A għal dan ir-Regolament.
2.
L-Anness B għandu jinbidel bit-test imniżżel fl-Anness B għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Settembru 2010.

Labels: 8
11